Osana työttömien aktivointia hallitus edellyttää, että työtön hankkii yrittäjänä tuloja 250 € kuussa. Tänään voimaan tulleen lain mukaan näin toimimisesta ei rangaista heti, mutta neljän kuukauden kuluttua se voi johtaa työttömyyskorvauksen menettämiseen kokonaan, jonka jälkeen on siis elettävä sillä 250 eurolla kuussa. Ei kuitenkaan kerrota, milloin siitä rangaistaan ja milloin ei, vaan tämä jätetään yksittäisen TE-toimiston harkintaan, eikä harkinnan luvata noudattavan samoja kriteerejä eri puolella maata.

Näin ei voi olla. Työttömiltä ei voi edellyttää tällaista riskinottoa. Lain pitää olla yksikäsitteinen ja sama koko maassa, ellei erikseen päätetä alueellisista kokeiluista. Nyt tämä epävarmuus ja kieltäytymien antamasta ennakkopäätöksiä on tosiasiallinen este työttömien pienimuotoisellekaan yritystoiminnalle

Ainoa ohje, joka asiasta annetaan, on tämä periaate:

Henkilön katsotaan työllistyvän yrittäjänä tai sitä vastaavalla tavalla omassa työssään päätoimisesti, jos toiminnan vaatima työmäärä on niin suuri, että se on esteenä kokoaikatyön vastaanottamiselle.”

Tämä periaate on aivan älytön. Myös palkansaajalla osapäivätyön tekeminen yrityksessä A estää kokopäivätyön vastaanottamisen yrityksessä B. Samoin leipäjonossa seisominen estää kokopäivätyön tekemisen. On ymmärrettävää, että pienimuotoista yritystoiminta harjoittavan olisi hyvä pystyä ottamaan vastaan työtä, jos haluaa nostaa työttömyyskorvauksia, mutta tähän riittää se, että yritystoiminta on mahdollista lopettaa, jos tilaisuus kokopäiväiseen palkkatyöhön tarjoutuu. Tämä on niin pieni ongelma, ettei siitä tarvitse välittää. Tämän pienen joukon takia ei ole järkevää estää suurta joukkoa täydentämästä tulojaan yritystoiminnalla työttömyysjaksojen aikana.

Kohdeltakoon siis yritystuloja samalla tavalla kuin palkkatuloja: 300 €/kk ilman vaikutusta työttömyyspäivärahaan ja tämän jälkeen 50 %:n yhteensovitus.

Ainoa ongelma tässä on osakeyhtiö. Yrittäjän on mahdollista piilottaa tulonsa yrityksen taseeseen ja näytellä tulotonta. Tähän on kehitettävä oma menettelynsä, jossa työttömyysturvassa yrityksen tulo puretaan yrittäjän tuloksi. Se pitää tehdä joka tapauksessa, vaikka yritystoiminta olisi niin osa-aikaista, ettei se ajankäytön osalta olisi este työttömyyspäivärahan nostamiselle.

Kilpailun vääritäminen? Onko yrittäjälle annettu työttömyyskorvaus laiton yritystoiminnan tuki? Onko soviteltu päiväraha osa-aikaiselle kaupan kassalle yritystuki kauppiaalle?

= = =

Kiitän blogini kommentoijia aiheen esille ottamisesta.